Microsoft klar med nye Surface-enheder 2. oktober

Microsoft har netop udsendt presseinvitationer til et event den 2. oktober i New York. Ifølge traditionen er der nye Surface-enheder på vej, men vi skal dog ikke forvente at blive præsenteret for den mytiske Surface-smartphone. Ifølge rygterne er den endnu langt væk.

Mere realistisk er det, at Microsoft vil vise os opdaterede udgaver af Surface Pro, Surface Laptop og/eller Surface Studio. Surface Pro har ikke fået en hardware-overhaling siden maj 2017 – og Studio ikke siden slutningen af 2016. Siden da har Intel lavet væsentlige forbedringer på sine processorer. Der er blandt andet kommet to nye kerner til, siden sidste Surface-opdatering.

Ærgerligt nok bliver eventet ikke streamet live, men hold øje med inputmag.dk for rygter og nyheder.

Travl oktober

Oktober bliver en travl måned for tech-interesserede. Efter Microsofts lancering den 2. oktober, lancerer Google sine Pixel 3-telefoner den 9. oktober og Huawei går på scenen med sin Mate 20 den 16. oktober.

Microsoft klar med nye Surface-enheder 2. oktober